हाइटेंशन तार में फंसकर 60 फीट ऊपर हवा में लटकी बाइक, पंद्रह फीट से कूदा युवक

बतौली/अंबिकापुर. 132 केवीए लाइन विस्तार के दौरान सोमवार को एक युवक की जान आफत में पड़ गई। वह बाइक समेत तार में फंस गया। इस बीच युवक किसी तरह कूदकर बच गया लेकिन उसकी बाइक तार में फंसकर 60 फीट ऊपर लटक गई। बिजलीकर्मियों एवं पुलिस की घंटों मशक्कत के बाद बाइक नीचे उतारी गई।

ग्राम महेशपुर निवासी राजेश टोप्पो सोमवार को बाइक क्रमांक सीजी 15 सीडी-6394 डुमरपारा से बतौली जा रहा था। रास्ते में 132 केवीए लाइन विस्तार का काम चल रहा था। हाईटेंशन लाइन के तार को ठेका कंपनी के मजदूर ट्रैक्टर की मदद से खींच रहे थे। युवक अपनी बाइक दूर खड़ी कर उन्हें देखने लगा।

वहां काम कर रहे मजदूरों ने उससे बाइक निकालने को कहा। जैसे ही राजेश बाइक लेकर वहां से गुजरा, अचानक तार को जोर से खींचने पर वह बाइक समेत उसमें फंस गया। 20 फीट ऊपर से युवक बाइक से नीचे जमीन पर कूद गया, लेकिन उसकी बाइक तार में फंसकर साठ फीट ऊपर पहुंच गई।

घटना के बाद वहां ग्रामीणों की भीड़ जुट गई। बाइक को नीचे उतारने ठेका मजदूर भी तैयार नहीं हो रहे थे। सूचना पर वहां पहुंची पुलिस ने मजदूरों की मदद से उक्त बाइक को काफी मशक्कत के बाद जमीन पर उतारा।

आगे की स्लाइड्स में देखें तार से लटकी बाइक की फोटोज...